Verdagte dood, drie vas ná skietery met polisieDie twee verdagtes wat in hegtenis geneem is. Foto: SAPD ŉ Verdagte is Woensdag in Gauteng doodgeskiet en drie is in hegtenis geneem ná ŉ oor-en-weer-skietery met die polisie. Volgens die polisie van die Ekurhuleni-Noord-polisiëringsgebied het verskeie eenhede van die polisie omstreeks 12:00 ŉ gesteelde Mini Cooper opgespoor en van Honeydew op die N1-snelweg tot die N3-snelweg agtervolg. Die verdagtes het in Modderfonteinweg ingedraai waar hulle op die polisie losgebrand het. Die polisie het terug geskiet. Een verdagte is noodlottig gewond, ŉ tweede verdagte is beseer en onder polisiebewaking na ŉ hospitaal geneem en twee is in hegtenis geneem. Geen polisiebeampte is tydens die skietery beseer nie. Die polisie het beslag gelê op twee vuurwapens. Voorlopige ondersoek het bepaal dat die Mini Cooper Sondag tydens ŉ huisroof in Edenvale gesteel is. Die verdagtes moet binnekort in die hof verskyn op aanklagte van poging tot moord, die besit van ŉ ongelisensieerde vuurwapen en die besit van ŉ vermeende gesteelde voertuig.